སྤྱི་ལོ་ལོར་ཕ་ཡུལ་རྔ་བ་ནས་གཟའ་འཁོར་གཉིས་ཙམ་ལ་དགེ་རྒན་གསོ་སྦྱོང་འཛིན་གྲྭ་ཞིག་བསྒྲུབས་པར་དགེ་སློབ་བཞི་བརྒྱ་ལྷག་འཆད་ཁྲིད་ལ་ཞུགས་པས་རྔ་བའི་སློབ་གསོར་ཕན་འབྲས་བླ་མེད་ཐོན་ཞེས་ཀུན་གྱིས་གླེང་བཞིན་ཡོད།ཁ་ཆར་བུ་ཡུག་དང་ལམ་གྱི་དཀའ་ཁག་ཕྱི་ནང་གི་གནོན་ཤུགས་སོགས་གང་ལའང་མི་འཛེམ་པར་ད་བར་དུ་སློབ་གྲྭ་དང་དགོན་སྡེ།རྫོང་དང་སྡེ་བ་སོགས་བརྒྱ་ཕྲག་གསུམ་ལ་ཉེ་བས་གདན་ཞུས་པ་ལྟར་དུས་ཐུང་འཆད་ཁྲིད་ལ་ཡང་ཡང་ཕེབས་པས་མིག་མཐོང་ལག་ཟིན་གྱི་ཕན་བསྐྱེད་ཐོབ་ཅེས་སྤྱི་ཚོགས་ཁྲོད་ན་གླེང་།སྤྱི་སྒེར་མང་བོས་མ་བསྐུལ་དང་བླང་སྒོས་གསུང་གི་བསླབ་བྱ་དང་ཆོས་ཁྲིད་སྣ་ཚོགས་བརྙན་གཟུགས་དང་སྒྲ་རྐྱང་ཅི་རིགས་ཀྱི་ལམ་ནས་དཔར་བསྐྲུན་འགྲེམ་སྤེལ་ཐེངས་མང་བྱས་པས།གྲུབ་མཐའ་རིས་མེད་ཀྱི་དགོན་སྡེ་དང་།སློབ་གྲ་ཆེ་འབྲིང་ཆུང་གསུམ།གྲོང་ཁྱེར་དང་གྲོང་བརྡལ།རུ་སྡེ་དང་ཁྱིམ་ཚང་སོ་སོར་ཁོང་གི་གསུང་གི་འོད་ཟེར་དཀར་བོས་ཁྱབ་ཡོད་ལ།དུས་རབས་གཅིག་གི་ནང་གྲྭ་བཙུན་དཀྱུས་མའི་ཁྲོད་ཁོང་ལས་ལྷག་པའི་ཤུགས་རྐྱེན་ཆེ་བ་ཞིག་ཕལ་ཆེར་བྱུང་མ་མྱོང་བ་ལྟ་བུའི་ཚད་དུ་སླེབས་པས།བོད་པ་ཚོས་མགྲིན་དབྱངས་གཅིག་གྱུར་ལྟ་བུས་ཕན་འབྲས་མངོན་གསལ་ཆེ་བའི་སློབ་གསོ་བ་དང་ཆོས་ཁྲིད་པ་ཞེས་བསྔགས་བརྗོད་བྱེད་ཀྱིན་ཡོད།